Hoe voel julle oor miljardêrs, word Musk-jurie gevra | Netwerk24
03 Desember 2019 19:30
Potensiële jurielede in die lastersaak teen die tegno-entrepreneur Elon Musk kan van juriediens verskoon word as hulle sterk menings het oor miljardêrs en oor mense wat Thailand besoek.
Elon Musk. Foto: AP-argieffoto
Die kies van jurielede het Dinsdag in Los Angeles begin in die siviele lastersaak wat deur ’n Britse grotduiker, Vernon Unsworth, teen Musk gebring is.
Unsworth was betrokke by die redding van 12 sokkerspelertjies en hul afrigter wat verlede jaar vasgekeer was in ’n grot tydens oorstromings in Thailand.
Hy beweer Musk het in ’n twiet na hom verwys as die “pedo guy” en eis nou skadevergoeding weens skade aan sy reputasie.
Stephen Wilson, ’n distrikslanddros, het gesê hy sal potensiële jurielede vra of hulle sterk menings het oor miljardêrs en mense wat in Thailand woon of die land besoek.
Dié soort vrae word gevra om te bepaal of iemand die vermoë het om onpartydig te wees.
Hy gaan ses tot 12 jurielede kies, hoewel hy dink agt jurielede sal ideaal wees.
Die saak sal begin sodra die jurie aangestel is. Musk sal na verwagting die eerste getuie wees wat deur Unsworth geroep sal word.
Die saak spruit uit Musk se aanbod om ’n mini-duikboot van sy SpaceX-maatskappy beskikbaar te stel vir die reddingspoging in Julie 2018.
Drie dae ná die redding het Unsworth aan CNN gesê Musk se aanbod was ’n publisiteitsfoefie. Hy het gesê Musk moet sy duikboot “indruk waar dit seer maak”.
Vernon Unsworth. Foto: AP-argieffoto
Musk het Unsworth twee dae later in ’n twiet ’n “pedo guy” genoem. Hy het later om verskoning gevra.
Musk, wat in Suid-Afrika gebore en getoë is, het sowat 2,8 miljoen volgelinge op Twitter. – Reuters
Meer oor: Vernon Unsworth | Stephen Wilson | Elon Musk | Thailand | Grotredding